wickkiey/tamil-wikipedia-chunked huggingface dataset:
# கருந்தொண்டை மாங்குயில்

## வகைப்பாட்டியல்

### துணை இனங்கள்

நான்கு துணையினங்கள் இச்சிற்றினத்தின் கீழ் அங்கீகரிக்கப்பட்டுள்ளன. அவை:  
- *ஓ. சா.* *சாந்தோனோடசு*- கோர்சூபீல்டு<small>, 1821</small> : மலாய் தீபகற்பம், சுமாத்திரா, சாவகம் மற்றும் தென்மேற்கு போர்னியோ
- மென்டவாய் கருந்தொண்டை மாங்குயில் (*ஓ. சா.* *மென்டாவி*) - சேசன் <small>&amp;amp; குளோசு, 1926</small> : இந்தோனேசியாவின் சுமாத்திராவின் மேற்கு கடற்கரையில் உள்ள மெந்தாவாய் தீவுக்கூட்டத்தில் காணப்படுகிறது.
- *ஓ. சா.* *கான்சோபிரினசு* - ராம்சே<small>, 1880</small>: முதலில் ஒரு தனிச் சிற்றினமாக விவரிக்கப்பட்டது. போர்னியோ மற்றும் அண்மைத் தீவுகளில் காணப்படுகிறது
- *ஓ. சா.* *பெர்சுசசு* - <small>பேங்சு, 1922</small> : தென்மேற்கு பிலிப்பீன்சு
# தனிம்பார் மாங்குயில்

**தனிம்பார் மாங்குயில்** (*Tanimbar oriole*)(ஓரியோலசு *டெசிபியன்சு*) என்பது ஓரியோலிடே குடும்பத்தில் உள்ள ஒரு பறவை சிற்றினமாகும். இது தனிம்பார் தீவுகளில் மட்டும் காணப்படும் அகணிய உயிரி.  
இதன் இயற்கையான வாழ்விடங்கள் மிதவெப்பமண்டல அல்லது வெப்பமண்டல ஈரமான தாழ் நில காடுகள், மிதவெப்பமண்டல அல்லது வெப்பமண்டல சதுப்புநில காடுகள் மற்றும் மிதவெப்பமண்டல அல்லது வெப்பமண்டல ஈரமான மலைக் காடுகள் ஆகும். 2008 வரை, தனிம்பார் மாங்குயில் கருப்பு காது மாங்குயிலின் துணையினமாக வகைப்படுத்தப்பட்டது. சில வகைப்பாட்டியாளர் இந்த வகைப்பாட்டினை இன்னும் அங்கீகரிக்கவில்லை.
# தெலுங்குத் தாய்

**தெலுகு தல்லி** எனப்படும் **தெலுங்குத் தாய்** ( IAST : *Teluɡu Talli* ) என்பது தெலுங்கர் மற்றும் அவர்களின் பண்பாட்டின் பெண் உருவம் ஆகும்.  
தெலுங்கு நிலம் எப்போதும் பசுமையால் (செழிப்பு மற்றும் மகிழ்ச்சி) நிரம்பியது என்பதை சித்தரிக்கும் வகையில் அவளது இடக் கையில் நெற்கதிர் வைத்திருக்கிறாள். வலது கையில் கையில் பூரண கும்பத்தின் மேல் தேங்காயும் மாவிலையும் உள்ளது. இவை மக்களின் வாழ்வில் எல்லா நன்மைகளையும் தருபவள் என்பதைக் குறிக்கிறது. அம்மன் பாரம்பரிய தெலுங்கு பாணியில் ஆடை அணிகளன்களை அணிந்ததுபோல் சித்தரிக்கபட்டுள்ளாள். மொழி என்பது மனித குலத்திற்கு மிகவும் அவசியமான ஆற்றல்களில் ஒன்றாகக் கருதப்படுவதாலும், தெலுங்குத் தாய் அதை வழங்கியிருப்பதாலும், தெலுங்கு நாட்டு வாழ்வில் அவளுக்கு மிகுந்த முன்னுரிமை அளிக்கப்படுகிறது.  
மா தெலுகு தல்லிக்கி (தெலுங்கு: మా తెలుగు తల్లికి) என்பது இந்தியாவின் ஆந்திரப் பிரதேச மாநிலத்தின் அதிகாரப்பூர்வ பாடலாகும். இதை சித்தூர் வி. நாகையா நடித்த *தீனா பந்து* (1942) என்ற தெலுங்குத் திரைப்படத்திற்காக சங்கரம்பாடி சுந்தராச்சாரி எழுதினார். இந்தப் பாடல் பிரபலமடைந்து, இறுதியில் ஆந்திரப் பிரதேசத்தின் அதிகாரப்பூர்வ பாடலாக அறிவிக்கப்பட்டது.  
*மா தெலுங்கு தல்லிக்கி* என்பது தெலுங்கு பண்பாட்டின் மகத்துவத்தை சித்தரிக்கும் ஒரு இசைப் பாடலாகும். அதில் தெலுங்கின் சொற்பிறப்பியல் பற்றிய பல்வேறு கூற்றுகளுக்கு, தெலுங்கு மொழியைப் பார்க்கவும். தெலுங்குத் தாய் உருவமானது இப்பகுதியின் செழிப்பு மற்றும் பண்பாட்டின் உருவகமாக பயன்படுத்தப்படுகிறது. தெலுங்குத் தாய் குறித்த பாடலில் விளை நிலங்களை நமக்கு அருளியவள்; அவளின் இரக்கம் மக்களைக் காக்கும்; அமராவதியின் அழகிய கட்டிடக்கலை போன்ற பண்பாட்டு மரபுகளின் பல்வேறு அம்சங்களின் உருவகமாக அவள் இருக்கிறாள்; தியாகராசரால் அழியாத பாரம்பரிய இசை; மகாபாரதத்தை தெலுங்கில் மொழிபெயர்த்த திக்கானாவின் பாடல் வரிகள்; 13 ஆம் நூற்றாண்டின் காகதீய வம்சத்தின் ராணி ருத்ரமா தேவியின் துணிச்சல்; மல்லம்மாவின் 'கணவர் மீதான பக்தி'; கிருட்டிணதேவராயரின் தலைமை அமைச்சராக இருந்த திம்மருசுவின் கூர்மையான அறிவு ; அல்லது கிருட்டிண தேவராயரின் புகழ். அவள் நம் தாய், என்றென்றும் நம் இதயத்தில் வசிப்பாள். தெலுங்கர்களின் பண்பாட்டு மரபைத் தூண்டும் அதே வேளையில், இராயலசீமை, கடலோர ஆந்திரா, தெலுங்கானா ஆகிய மூன்று முக்கியமான பகுதிகளையும் இந்தப் பாடல் உள்ளடக்கியிருப்பதைக் காணலாம்.
# தெலுங்குத் தாய்

## வரலாறு

ஆந்திரப் பிரதேச அரசாங்கத்தின் ஆத்தான ஸ்தபதியாக கணபதி ஸ்தபதி இருந்த போது அவர் தெலுங்குத் தாய் உருவத்தை வரைந்தார். இந்தத் தாயின் உருவத்தை ஆந்திர அரசின் அதிகாரப்பூர்வ வாழ்த்துப் பாடலான மா தெலுகு தல்லிக்கி பாடலை ஆதாரமாக கொண்டே வரைந்தார்.
# தெலுங்குத் தாய்

## பரவலர் பண்பாட்டில்

தெலுகு தல்லி மேம்பாலம்]]
மிக்கி ஜே. மேயர் இசையமைத்த 2010 ஆம் ஆண்டு *லீடர்* திரைப்படத்தில் தெலுங்குத் தாய் வாழ்த்துப் பாடலின் மறுகலவை பயன்படுத்தப்பட்டது.
# தெலுங்குத் தாய்

## மேலும் பார்க்கவும்

- தெலுங்கானா தல்லி
- தமிழ்த் தாய்
- சியாம் தேவாதிராஜ்
# தெலங்கானா தாய்

தெலங்காணா தல்லி சிலை]]  
**தெலங்காணா தல்லி** (*Telangana Thalli*) எனப்படும் **தெலங்காணா தாய்** என்பது தெலங்காணா மக்களின் ஒரு அடையாள தாய் தெய்வம் ஆகும். இது தெலங்காணா மாநிலம் மற்றும் தெலங்காணா பேச்சுவழக்கை ஒரு தேவியின் உருவகமாக தெலங்காணா மக்களால் ஏற்றுக்கொள்ளப்பட்டது.
# தெலங்கானா தாய்

## வரலாறு

தெலங்காணா தல்லியின் சிலையானது முதலில் தெலங்காணாவின் நிர்மலைச் சேர்ந்த பி. வெங்கடரமணாச்சாரி என்பவரால் வடிவமைக்கப்பட்டது. பின்னர் 2003-இல் ஜூப்ளி ஹில்ஸில் உள்ள தெ.ரா.ச. கட்சி அலுவலகத்தில் நிறுவப்பட்டது. தெலங்காணா பகுதியில் தெலுங்கு தல்லி இருப்பதை கேள்விக்குள்ளாக்கிய தெலங்காணா போராட்டத் தலைவரான க. சந்திர சேகர் ராவிடமிருந்து வெங்கடரமணா உத்வேகம் பெற்றார். சிலையின் துவக்க வடிவமைப்பு இந்தியத் தாய் உருவத்தை ஒத்து உருவாக்கப்பட்டு மேலும் மேம்படுத்தப்பட்டது. 2015-ஆம் ஆண்டு விடுதலை நாளை முன்னிட்டு ஐதராபாத்தில் உள்ள கோல்கொண்டாவில் அவரது பணிக்காக முதல்வர் கே. சந்திரசேகர் ராவால் பாராட்டப்பட்டார்.
# தெலங்கானா தாய்

## உருவகம்

2003-இல் தெலங்காணா தல்லியின் சிலை உருவம் வெளியான உடனேயே, தெலங்காணா மக்களின் தனி மாநிலத்திற்கான போராட்டத்தின்போது இந்த உருவம் ஒரு அடையாளச் சின்னமாக மாறியது. மேலும் தெலுங்கு தல்லியைப் போலவே மாநிலத்தின் உருவகமாக மக்களால் ஏற்றுக்கொள்ளப்பட்டது. தனி மாநிலத்திற்கான தெலங்காணா போராட்டத்தின்போது, தெலங்காணா பகுதி தெலுங்கர்களுக்கு தனி அடையாளம் வேண்டும் என்ற விருப்பத்தினால், *ஆந்திர* மாதாவாக இருந்த தெலுங்கு தல்லியை நிராகரித்து தெலங்காணா தல்லியை ஏற்றனர்.
# தெலங்கானா தாய்

## சிலை

மகுடத்துடன் கூடிய அம்மன் சிலை, ஒரு கையில் மக்காச்சோளக் கதிரை ஏந்தி இருக்கிறார். இது பிராந்தியத்தின் செழிப்பைக் காட்டுவதாக உள்ளது. அதே நேரத்தில் தெலங்காணாவின் தனித்துவமான, பண்பாட்டு அடையாளமான பதுகம்மா, மற்றொரு கையில் ஏந்தியவாறு இருக்கும்.  
தெலங்காணா மாநிலம் ஐதராபாத்தில் 2017 திசம்பரில் நடைபெற்ற முதல் உலக தெலுங்கு மாநாட்டின் நினைவாக, பொட்டி சிறீராமுலு தெலுங்கு பல்கலைக்கழகத்தின் சிற்பத் துறையால் புதிய தெலங்காணா தல்லி சிலை வடிவமைக்கப்பட்டு செதுக்கப்பட்டது.
# தெலங்கானா தாய்

## மேலும் பார்க்கவும்

- சியாம் தேவாதிராஜ்
- தமிழ்த் தாய்
- தெலுங்கு தல்லி
# இலாவாசு வானூர்தி நிலையம்

**இலாவாசு வானூர்தி நிலையம்** ; (ஆங்கிலம்: *Lawas Airport*; மலாய்: *Lapangan Terbang Lawas*) என்பது மலேசியா, சரவாக் மாநிலத்தின் இலிம்பாங் பிரிவு, இலாவாசு நகரில் உள்ள ஒரு வானூர்தி நிலையம் ஆகும். சபா மாநிலத்தின் தென்கிழக்கு பகுதியில் அமைந்துள்ளது.  
இந்த வானூர்தி நிலையம் இலாவாசு நகரம்; இலாவாசு மாவட்டம்; இலிம்பாங் பிரிவு ஆகிய பகுதிகளில் வாழும் மக்களுக்கு வானூர்திப் போக்குவரத்தை வழங்கும் நிலையமாக விளங்குகிறது.
# இலாவாசு வானூர்தி நிலையம்

## பொது

சரவாக் மாநிலத் தலைநகரான கூச்சிங்கில் இருந்து 120 கி.மீ. தொலைவிலும்; சபா மாநிலத் தலைநகரான கோத்தா கினபாலுவில் இருந்து 200 கி.மீ. தொலைவிலும் இந்த வானூர்தி நிலையம் உள்ளது. சரவாக், சபா மற்றும் புரூணை நிலப் பகுதிகளுக்கு இடையே அமைந்து இருப்பதால் ஒரு சிறப்பான போக்குவரத்து மையமாகவும் திகழ்கின்றது.  
தற்போது உள்ள வானூர்தி நிலையத்தைப் புதிய இடத்திற்கு மாற்ற திட்டம் வகுக்கப்பட்டு உள்ளது. தற்போதைய தளம் பாதுகாப்பற்றதாகக் கருதப் படுகிறது. வானூர்தி நிலையம் ஆற்றுக்கு அருகில் அமைந்துள்ளது. ஆற்றங்கரையில் சில நில அரிப்புகள் காணப்பட்டன.  
இந்தப் புதிய விமான நிலையம், மாஸ் விங்சு மூலம் இயக்கப்படும் ATR 72-500 ரக விமானங்கள் பயன்படுத்த இடமளிக்கும். புதிய விமான நிலையத்தை இலாவாசில் உள்ள மக்கள் மற்றும் அதைச் சுற்றியுள்ள சரவாக் சபா எல்லைப் பகுதிகளில் உள்ள மக்கள் பயன்படுத்துவார்கள்.
# இலாவாசு வானூர்தி நிலையம்

## லாவாசு நகரம்

காடுகளில் உள்ள காட்டு மரங்களை வெட்டி ஏற்றுமதி செய்வதும்; விவசாயமும் தான், இந்த நகரின் முக்கியமான பொருளாதார ஆதாரங்கள். பாகெலாலான் *(Ba'Kelalan)* எனப்படும், இலாவாசு மேட்டு நிலப் பகுதிகளில் ஆப்பிள் சாகுபடி பரிசோதனை செய்யப்படுகிறது. சில இடங்களில் ஆப்பிள் அறுவடை செய்கிறார்கள்.  
இலாவாசு நகரத்தில் சிறிய மற்றும் நடுத்தர அளவிலான தொழில்களை மேம்படுத்துவதற்கான திட்டங்கள் மாநில அரசாங்கத்திடம் முன்மொழியப்பட்டுள்ளன.  
இலாவாசு பகுதியில் நெல் சாகுபடி நிலத்தின் பெரும்பகுதி செம்பனைத் தோட்டங்களாக மாற்றப்பட்டு உள்ளன.
# இலாவாசு வானூர்தி நிலையம்

## லாவாசு நகரம்

### சேவை

| <small>விமானச் சேவைகள்</small> | சேரும் இடங்கள் |  |
| --- | --- | --- |
| **மாஸ் சிவிங்சு**
(MASwings) | பாகெலாலான் வானூர்தி நிலையம்
கோத்தா கினபாலு பன்னாட்டு வானூர்தி நிலையம்
லிம்பாங் வானூர்தி நிலையம்
மிரி வானூர்தி நிலையம் | } |
# இலாவாசு வானூர்தி நிலையம்

## சம்பவங்கள் மற்றும் விபத்துகள்

- 2011 ஆகஸ்ட் 24-ஆம் தேதி, ஒரு மாஸ் விங்ஸ் வானூர்தி (Twin Otter DHC6) தரையிறங்கும் போது அதன் முன் சக்கரம் உடைந்தது. இந்தச் சம்பவத்தில் 16 பயணிகள் மற்றும் 2 பணியாளர்கள் காயமின்றி தப்பினர்.  
வானூர்திப் பயண எண் 3516 கொண்ட அந்த வானூர்தி மிரியில் இருந்து லாவாஸுக்கு உள்நாட்டுச் சேவையில் ஈடுபட்டு இருந்தது. ஓடுபாதையில் தரையிறங்கும் போது ஓடுபாதையின் வலதுபுறம் திரும்பி அதன் மூக்குச் சக்கரம் உடைந்தது.
# இலாவாசு வானூர்தி நிலையம்

## காட்சியகம்

இலாவாசு வானூர்தி நிலையத்தின் சில காட்சிகள்:
# மகா செங்கிஸ் கானின் வரலாறு: பண்டைய முகலாயர்கள் மற்றும் தாதர்களின் முதல் பேரரசன்

**மகா செங்கிஸ் கானின் வரலாறு: பண்டைய முகலாயர்கள் மற்றும் தாதர்களின் முதல் பேரரசன்** (*The History of Genghizcan the Great, First Emperor of the Ancient Moguls and Tartars*) என்பது ஒரு வரலாற்று நூல் ஆகும். இப்புத்தகத்தை பிரெஞ்சு அரசவையில் அரபி மொழிபெயர்ப்பாளராக இருந்த பிராங்கோயிசு பெட்டிசு டி லா குரோயிக்சு (1622-1695) என்பவர் முதன் முதலில் எழுதினார். ஆனால் அவர் காலத்தில் இந்நூல் பதிப்பிக்கப்படவில்லை. அவர் மகன் பிராங்கோயிசு பெட்டிசு டி லா குரோயிக்சு (1653–1713) இப்புத்தகத்தை 1710ஆம் ஆண்டு பிரெஞ்சு மொழியில் வெளியிட்டார். பெனலோப் அவுபின் என்ற ஆங்கிலேய பெண் மொழிபெயர்ப்பாளர் இப்புத்தகத்தை ஆங்கிலத்தில் மொழிபெயர்த்து 1722ஆம் ஆண்டு வெளியிட்டார்.  
இந்நூல் செங்கிஸ் கானின் வாழ்க்கை, முன்னேற்றம் மற்றும் படையெடுப்புகளைப் பற்றி விளக்கியுள்ளது. செங்கிஸ் கானின் காலம் முதல் இந்நூல் எழுதப்பட்ட காலம் வரையிருந்த செங்கிஸ் கானின் வழித்தோன்றல்களைப் பற்றியும் சுருக்கமாகக் குறிப்பிட்டுள்ளது. பண்டைய முகலாயர்கள் மற்றும் தாதர்களின் நடைமுறைகள், பழக்கவழக்கங்கள் மற்றும் சட்டங்களைப் பற்றி இந்நூல் குறிப்பிடுகிறது. மொகுலிசுதான், துருக்கிசுத்தான், கிப்சாக், உய்குரித்தான், மற்றும் கிழக்கு மற்றும் மேற்கு தாதரி ஆகிய பரந்த நாடுகளின் முந்தைய புவியியலைப் பற்றிக் குறிப்பிடுகிறது. பல கிழக்கியல் எழுத்தாளர்கள் மற்றும் ஐரோப்பிய பயணிகளின் குறிப்புகளிலிருந்து இப்புத்தகத்திற்கான தகவல்கள் எடுக்கப்பட்டுள்ளன. அந்த எழுத்தாளர்கள் மற்றும் பயணிகளின் பெயர்கள் அவர்களின் வாழ்க்கைச் சுருக்கத்துடன் இப்புத்தகத்தில் குறிப்பிடப்பட்டுள்ளது.
# கரோல் ஆடம்ஸ்

**கரோல் ஜே. ஆடம்ஸ்** (ஆங்கிலம்: Carol J. Adams) (பிறப்பு: 1951) ஒரு அமெரிக்க எழுத்தாளரும், பெண்ணியவாதியும், விலங்குரிமை ஆர்வலரும் ஆவார். இவர் *தி செக்சுவல் பாலிடிக்ஸ் ஆஃப் மீட்: எ ஃபெமினிஸ்ட்-வெஜிடேரியன் கிரிட்டிகல் தியரி* (1990), *தி போர்னோகிராபி ஆஃப் மீட்* (2004) உட்பட பல புத்தகங்களை எழுதியவர். இவற்றில் குறிப்பாக பெண்களை ஒடுக்குவதற்கும் விலங்குகளை ஒடுக்குவதற்கும் இடையே உள்ள தொடர்புகளை இவர் விளக்குகிறார். 2011-ல் விலங்குரிமை புகழ்க் கூடத்தில் ஆடம்ஸ் சேர்க்கப்பட்டார்.
# இலாவாசு மாவட்டம்

**இலாவாசு மாவட்டம்** (மலாய் மொழி: *Daerah Lawas*; ஆங்கிலம்: *Lawas District*) என்பது மலேசியா, சரவாக் மாநிலத்தில்; இலிம்பாங் பிரிவில் ஒரு மாவட்டமாகும். இந்த மாவட்டத்தின் நிர்வாகத் தலைமையிடம் இலாவாசு நகரம்.  
லாவாசு மாவட்டம் இரண்டு பிரிவுகளாகப் பிரிக்கப்பட்டு உள்ளது.  
- சுந்தர் துணை மாவட்டம் - *Sundar Sub-District*
- துருசான் துணை மாவட்டம் - *Trusan Sub-District*
# இலாவாசு மாவட்டம்

## பொது

சரவாக் மாநிலத் தலைநகரான கூச்சிங்கில் இருந்து 120 கி.மீ. தொலைவிலும்; சபா மாநிலத் தலைநகரான கோத்தா கினபாலுவில் இருந்து 200 கி.மீ. தொலைவிலும் இந்த மாவட்டம் அமைந்து உள்ளது.  
சமரகான் பிரிவின் மக்கள்தொகை கலாசார அடிப்படையில் ஒரு கலவையாக உள்ளது. பெரும்பாலும் லுன் பாவாங், இபான் மக்கள், புரூணை மலாய் மக்கள், சீனர் இனக்குழுவினர் மிகுதியாக வாழ்கின்றனர்.
# இலாவாசு மாவட்டம்

## இலாவாசு நகரம்

காடுகளில் உள்ள காட்டு மரங்களை வெட்டி ஏற்றுமதி செய்வதும்; விவசாயமும் தான், இந்த நகரின் முக்கியமான பொருளாதார ஆதாரங்கள். பாகெலாலான் *(Ba'Kelalan)* எனப்படும், லாவாசு மேட்டு நிலப் பகுதிகளில் ஆப்பிள் சாகுபடி பரிசோதனை செய்யப்படுகிறது. சில இடங்களில் ஆப்பிள் அறுவடை செய்கிறார்கள்.  
இலாவாசு மாவட்டத்தில் சிறிய மற்றும் நடுத்தர அளவிலான தொழில்களை மேம்படுத்துவதற்கான திட்டங்கள் மாநில அரசாங்கத்திடம் முன்மொழியப்பட்டுள்ளன.  
இலாவாசு பகுதியில் நெல் சாகுபடி நிலத்தின் பெரும்பகுதி எண்ணெய்ப் பனைத் தோட்டங்களாக மாற்றப்பட்டுள்ளன.
# இலாவாசு மாவட்டம்

## இலாவாசு வானூர்தி நிலையம்

இலாவாசு நகரில் இலாவாசு வானூர்தி நிலையம் உள்ளது. இலாவாசு வாழ் மக்களுக்கு வானூர்திச் சேவை வழங்கப்படுகிறது (**IATA: LWY**). மிரி, பாகெலாலான் மற்றும் கோத்தா கினபாலு, சபா ஆகிய இடங்களுக்குச் செல்ல விமானங்கள் உள்ளன.
# மணி மாறன்

**மணி மாறன்** (*Mani Maaran*) (பிறப்பு 23 மார்ச் 1970) என்பவர் **த. ம. சரபோஜி** என்றும் அறியப்படுகிறார். இவர் தமிழ்நாட்டுத் தமிழ் அறிஞர்களில் ஒருவர். தமிழ்நாட்டின் தஞ்சையில் அமைந்துள்ள சரசுவதி மகால் நூலகத்தில் தமிழ் பண்டிதராகப் பணியாற்றி வருகிறார். இவர் தமிழ் மொழி, கலை, கலாச்சாரம் மற்றும் கையெழுத்து இயல் ஆகியவற்றில் ஆர்வமுள்ளவர். இத்துறைகளில் பங்களித்துள்ளார்.
# மணி மாறன்

## புத்தகங்கள்

### சரசுவதி மகால் நூலகத்தின் வெளியீடுகள்

- தமிழ் எண்ணும் எழுத்தும்
- தமிழறி மடந்தை கதை
- தமிழ் ஆராய்ச்சி கட்டுரைகள், 2012
- அழகர் அந்தாதி 2012
- சரபேந்திர பூபாலக்குறவஞ்சி, 2013
- அறபளீஸ்வர சதகம் 2014
- திருக்கருவை பதிற்றுப்பத்தந்தாதி, 2016
# மணி மாறன்

## புத்தகங்கள்

### பிறபடைப்புகள்

- தமிழ் மூன்றெழுத்து (வைசுமதி வெளியீடு, தஞ்சாவூர்), 2004
- முனைவர் குடவாயில் பாலசுப்பிரமணியன், தமிழியல் துறை, அண்ணாமலைப் பல்கலைக்கழகம் மற்றும் இந்தியவியல் துறை, மலாயா பல்கலைக்கழகம், (கலைகன் பதிப்பகங்கள், சென்னை), 2015
- பண்டித அசலாம்பிகை அம்மையார், தமிழியல் துறை, அண்ணாமலைப் பல்கலைக்கழகம் மற்றும் இந்தியவியல் துறை, மலாயா பல்கலைக்கழகம், (கலைஞன் பதிப்பகங்கள், சென்னை), 2016
# மணி மாறன்

## கையெழுத்துப் பட்டறை

2013ஆம் ஆண்டில், கையெழுத்து இயல் பற்றிய பயிலரங்கை நடத்துவதற்கான ஒருங்கிணைப்பாளராகச் செயல்பட்டுள்ளார்.
# மணி மாறன்

## கண்டுபிடிப்புகள்

- வெட்டாற்றில் சோழர் காலத்துக் கிணறு கண்டுபிடிக்கப்பட்டது (சோழர் காலத்து உறைக் கிணறு வெட்டாற்றில் கண்டுபிடிப்பு)
- ஒன்பத்துவேலியில் சோழர் கால அம்மன் மற்றும் சிவலிங்கம் கண்டுபிடிக்கப்பட்டது (ஒன்பத்துவேலியில் சோழர் கால அம்மன், சிவலிங்கம் சிலைகள்) தினமணி, 1 பிப்ரவரி 2014
- தஞ்சாவூர் அருகே சோழர் காலச் சிற்பங்கள் (தஞ்சாவூர் அருகே சோழர் கால சிலைகள்) தினமணி, தமிழ் நாளிதழ், 10 ஜனவரி 2014
- சோழர் கால சிற்பம் கண்டெடுப்பு (சோழர் கால சிற்பம் கண்டெடுப்பு) தினமலர், 18 April 2013
- தஞ்சாவூர் அருகே 9 ஆம் நூற்றாண்டு சிற்பங்கள் கண்டுபிடிக்கப்பட்டன, தி நியூ இந்தியன் எக்ஸ்பிரஸ், 16 ஏப்ரல் 2013
- சோழர் கால நந்தி தஞ்சாவூரில் கண்டுபிடிக்கப்பட்டது (தஞ்சையில் சோழர் கால நந்தி சிற்பம் கண்டெடுப்பு) தினமலர், 31 January 2013
- 1000 ஆண்டுகள் பழமையான சோழர் கால சிற்பங்கள் கண்டெடுக்கப்பட்ட தினமலர், தமிழ் நாளிதழ், 24 ஜனவரி 2013
- சோழர் கால நந்தி பாழடைந்த கோவிலில் கண்டுபிடிக்கப்பட்டது (சிதைந்த கோவிலில் சோழர் கால நந்தி சிலை), தினமலர், 3 செப்டம்பர் 2012
# தெலங்காணாவில் உள்ள உயர்கல்வி நிறுவனங்களின் பட்டியல்

**தெலங்காணாவில் உள்ள உயர்கல்வி நிறுவனங்களின் பட்டியல்** (*List of institutions of higher education in Telangana*) என்பது தெலங்காணாவில் பல துறைகளில் தொழில்முறை கல்வியை வழங்கும் பல கல்லூரிகள் மற்றும் பல்கலைக்கழகங்களை உள்ளடக்கிய பட்டியல் இதுவாகும்.
# தெலங்காணாவில் உள்ள உயர்கல்வி நிறுவனங்களின் பட்டியல்

## மாநில பல்கலைக்கழகங்கள்

மாநில பல்கலைக்கழகங்கள் இந்தியாவின் ஒவ்வொரு மாநிலத்தின் மாநில அரசாங்கத்தால் நடத்தப்பட்டு நிதியளிக்கப்படும் பல்கலைக்கழகங்களாகும்.  
1950-ல் இந்திய அரசியலமைப்புச் சட்டம் ஏற்றுக்கொள்ளப்பட்டதைத் தொடர்ந்து, கல்வி ஒரு மாநில பொறுப்பாக மாறியது. 1976-ல் அரசியலமைப்பு மாற்றத்தைத் தொடர்ந்து, இது மாநிலங்கள் மற்றும் மத்திய அரசின் கூட்டுப் பொறுப்பாக மாறியது. பல்கலைக்கழக மானியக் குழு (இந்தியா) தெலங்காணாவில் மத்திய/பமகு உதவி பெறும் நிறுவனங்களின் பட்டியல் கீழே கொடுக்கப்பட்டுள்ளது.  
- உசுமானியா பல்கலைக்கழகம்
- ஜவகர்லால் நேரு தொழில்நுட்ப பல்கலைக்கழகம், ஐதராபாத்து
- காகாதியா பல்கலைக்கழகம்
- கலோஜி நாராயண ராவ் சுகாதார அறிவியல் பல்கலைக்கழகம்
- நல்சார் சட்டப் பல்கலைக்கழகம், ஐதராபாத்து
- பொட்டி ஸ்ரீராமுலு தெலுங்கு பல்கலைக்கழகம், ஐதராபாத்து
- சாதவாகனா பல்கலைக்கழகம், கரீம்நகர் .
- மகாத்மா காந்தி பல்கலைக்கழகம், நல்கொண்டா
- பாலமுரு பல்கலைக்கழகம், மகபூப்நகர் .
- தெலங்காணா பல்கலைக்கழகம், நிசாமாபாத் .
-
# தெலங்காணாவில் உள்ள உயர்கல்வி நிறுவனங்களின் பட்டியல்

## மத்திய பல்கலைக்கழகங்கள்

இந்தியாவில் ஒரு மத்திய பல்கலைக்கழகம் அல்லது ஒரு ஒன்றிய பல்கலைக்கழகம் நாடாளுமன்ற சட்டத்தின் மூலம் நிறுவப்பட்டு மத்திய மனித வள மேம்பாட்டு அமைச்சகத்தின் உயர்கல்வித் துறையின் கீழ் உள்ளதாகும். பொதுவாக, இந்தியாவில் உள்ள பல்கலைக்கழகங்கள் பல்கலைக்கழக மானியக் குழுவால் அங்கீகரிக்கப்படுகின்றன. இது பல்கலைக்கழக மானியக் குழு சட்டம், 1956-லிருந்து இதன் அதிகாரத்தைப் பெறுகிறது. கூடுதலாக, 15 தொழில்முறை குழுமங்கள் நிறுவப்பட்டு, அங்கீகாரம் மற்றும் ஒருங்கிணைப்பின் பல்வேறு அம்சங்களைக் கட்டுப்படுத்துகின்றன. மத்தியப் பல்கலைக்கழகங்கள், கூடுதலாக, மத்திய பல்கலைக்கழகங்கள் சட்டம், 2009-ன் கீழ் உள்ளன. இது இவற்றின் நோக்கம், அதிகாரங்கள், நிர்வாகம் போன்றவற்றை ஒழுங்குபடுத்துகிறது. தெலங்காணாவில் நிறுவப்பட்டுள்ள மத்தியப் பல்கலைக்கழகம்/நிறுவனங்கள் வரலாற்று நகரமான ஐதராபாத்து வளாகத்தில் அமைந்துள்ளன.  
- ஐதராபாத்து பல்கலைக்கழகம்
- ஆங்கிலம் மற்றும் வெளிநாட்டு மொழிகள் பல்கலைக்கழகம், ஐதராபாத்து
- மவுலானா ஆசாத் தேசிய உருது பல்கலைக்கழகம், ஐதராபாத்து
# தெலங்காணாவில் உள்ள உயர்கல்வி நிறுவனங்களின் பட்டியல்

## முக்கிய கல்வி மற்றும் ஆராய்ச்சி நிறுவனங்கள்

- பொருளாதாரம் மற்றும் சமூக ஆய்வுகளுக்கான மையம், நிஜாமியா ஆய்வக வளாகம், பேகம்பேட், ஐதராபாத்து
- பகுதி-வறண்ட வெப்பமண்டலத்திற்கான சர்வதேச பயிர்கள் ஆராய்ச்சி நிறுவனம், ஐதராபாத்து
- இந்தியத் தொழில்நுட்ப நிறுவனம் ஐதராபாத்து,
- பிர்லா அறிவியல் தொழில்நுட்ப நிறுவனம், பிலானி - ஐதராபாத்து
- தேசிய தொழில்நுட்ப நிறுவனம், வாரங்கல் (வாரங்கல்)
- பன்னாட்டு தகவல்நுட்ப நிறுவனம், ஐதராபாத்து
- தேசிய உடையலங்கார தொழில்நுட்பக் கல்லூர, ஐதராபாத்து
- டாடா அடிப்படை ஆராய்ச்சி நிறுவனம், ஐதராபாத்து
- டாட்டா சமூக அறிவியல் கழகம், ஐதராபாத்து
- தேசிய ஊட்டச்சத்து நிறுவனம், தர்னாகா, ஐதராபாத்து
- இந்திய மின்னணு நிறுவனம், ஐதராபாத்து
- உயிரணு மற்றும் மூலக்கூறு உயிரியல் மையம், ஐதராபாத்து
- இந்திய வேதியியல் தொழில்நுட்ப நிறுவனம், ஐதராபாத்து
- டி. என். ஏ. கைரேகை மற்றும் ஆய்ந்தறிதல் மையம், ஐதராபாத்து
- தேசிய புவி இயற்பியல் ஆராய்ச்சி நிறுவனம், ஐதராபாத்து
- பாதுகாப்பு ஆராய்ச்சி மற்றும் வளர்ச்சி அமைப்பு, ஐதராபாத்து
- இந்தியப் பாதுகாப்பு உலோகவியல் ஆராய்ச்சி ஆய்வுக்கூடம், ஐதராபாத்து
- அணு எரிபொருள் வளாகம்
- தேசிய வேளாண் ஆராய்ச்சி மேலாண்மை அகாதமி, ஐதராபாத்து
- இந்திய அரிசி ஆராய்ச்சி இயக்குநரகம், ஐதராபாத்து
- தேசிய ஊரக வளர்ச்சி நிறுவனம்
- தேசிய மருந்தியல் கல்வி மற்றும் ஆராய்ச்சி நிறுவனம், ஐதராபாத்து
- இந்தியன் இன்ஸ்டிடியூட் ஆஃப் பேக்கேஜிங், ஐதராபாத்து
# தெலங்காணாவில் உள்ள உயர்கல்வி நிறுவனங்களின் பட்டியல்

## மருத்துவக் கல்லூரிகள் மற்றும் ஆராய்ச்சி நிறுவனங்கள்

- உசுமானியா மருத்துவக் கல்லூரி, கோடி, ஐதராபாத்து
- காந்தி மருத்துவக் கல்லூரி, முஷீராபாத், செகந்திராபாத்
- நிஜாம் மருத்துவ அறிவியல் நிறுவனம், ஐதராபாத்
- காகாதியா மருத்துவக் கல்லூரி, வாரங்கல்
- அரசு மருத்துவக் கல்லூரி, நிஜாமாபாத்
- ராஜீவ் காந்தி மருத்துவ அறிவியல் நிறுவனம், அடிலாபாத்
- மம்தா மருத்துவக் கல்லூரி, கிரிபிரசாத் நகர், கம்மம்
- தக்காண மருத்துவ அறிவியல் கல்லூரி, ஐதராபாத்து
- சதன் மருத்துவ அறிவியல் நிறுவனம், ஐதராபாத்து
- பாஸ்கர் மருத்துவக் கல்லூரி & பொது மருத்துவமனை, ஐதராபாத்து
# டொன் பாரன் ஜெயதிலக்கா

சேர் **டொன் பாரன் ஜெயதிலக்கா** (*Sir Don Baron Jayatilaka*, 13 பெப்ரவரி 1868 – 29 மே 1944) என்பவர் இலங்கை சிங்களக் கல்வியாளரும், அரசியல்வாதியும் ஆவார். இவர் இலங்கை சட்டவாக்கப் பேரவையின் பிரதித் தலைவராகவும், உள்ளூராட்சி அமைச்சராகவும் இலங்கை அரசாங்க சபையின் அவைத் தலைவராகவும், புது தில்லிகான இலங்கைத் தூதராகவும் பணியாற்றினார். இவர் இலங்கையில் பௌத்தக் கல்விக்கு வழிகோலியவராகவும் அறியப்படுகிறார்.
# டொன் பாரன் ஜெயதிலக்கா

## தொடக்க வாழ்க்கை

பாரன் ஜெயதிலக்கா களனியில் வரகொட என்ற இடத்தில் டொன் டானியேல் ஜெயதிலக்க, லியனகே டொனா எலிசியானா பெரேரா வீரசிங்க ஆகியோருக்குப் பிறந்தார். தந்தை ஒரு அரசுப் பணியாளர். தாயார் டொன் அந்திரிசு டி சில்வா பத்துவந்துடாவை என்ற ஒரு கீழைத்தேயக் கல்வியாளரின் மகள் ஆவார்.
# டொன் பாரன் ஜெயதிலக்கா

## கல்வி

பாரன் ஜெயதிலகா ஏழாவது அகவையில் வித்தியாலங்கார பிரிவின என்ற பள்ளியில் சிங்களம், பாளி, சமசுகிருதம் ஆகியவற்றை தர்மலோக தேரர் என்பவரிடம் கற்றார். ஆங்கிலமும், ஆங்கிலம் மூலம் ஏனைய பாடங்களையும் கற்க அவர் உள்ளூர் பாப்திசப் பாடசாலைக்கு அனுப்பப்பட்டார். அங்கிருந்து அவர் இடைநிலைக் கல்விக்காக கொழும்பு உவெசுலி கல்லூரி 1881 இல் சென்றார். அப்பள்ளியில் இருந்து இளநிலை, மற்றும் முதுநிலை கேம்பிரிட்சு சோதனைகளில் சித்தியடைந்து, கொல்கத்தா பல்கலைக்கழகம் சென்று இலத்தீன், ஆங்கிலம் ஆகியவற்றில் 1896 இல் இளங்கலைப் பட்டம் பெற்றார்.
# டொன் பாரன் ஜெயதிலக்கா

## ஆசிரியப் பணி

பட்டபடிப்பை முடித்து இலங்கை திரும்பி உவெசுலி கல்லூரியிலும், பின்னர் கண்டி தர்மராஜா கல்லூரியிலும் ஆசிரியராகப் பணியாற்றினார். 1898 திசம்பரில், கொழும்பு ஆனந்தா கல்லூரியில் அதிபராக நியமிக்கப்பட்டார். இப்பாடசாலை அக்காலத்தில் ஆங்கில பௌத்த பாடசாலை என அழைக்கப்பட்டது. இது பிரம்மஞான சபையினால் 1907 வரை நிர்வகிக்கப்பட்டு வந்தது
# டொன் பாரன் ஜெயதிலக்கா

## அரசியல் பணி

யின் உறுப்பினராக சேர் ஜெயதிலக்க (இடது பக்கத்தில் அமர்ந்திருப்பவர்)]]
1890 இல் ஹென்றி ஸ்டீல் ஆல்காட்டை சந்தித்து, நாட்டில் பௌத்தக் கல்வியை ஆங்கில மூலம் கற்பிப்பதற்கான அவரது பிரசாரத்தில் இணைந்து செயல்பட்டார். கண்டியில் பௌத்த உயர்தரப் பாடசாலையில் (இன்றைய கண்டி தர்மராஜா கல்லூரி) அதிபராக நியமிக்கப்பட்டார். பின்னர் கொழும்பு ஆங்கில பௌத்தப் பாடசாலையில் (ஆனந்தா கல்லூரி) அதிபராக நியமிக்கப்பட்டார். பொரளையில் 1898 ஆம் ஆண்டு பொரளையில் இளம் ஆண்கள் பௌத்த சங்கத்தை (YMBA) நிறுவி அதன் தலைவரானார். இறக்கும் வரை அவர் அப்பதவியில் இருந்தார்.  
1915 சிங்கள-முசுலிம் கலவரத்தின் போது, தேசத்துரோகப் பேச்சுகள் மற்றும் எழுத்துக்களின் உரிமைகோரல்களின் பேரில், இலங்கையின் கட்டளைத் தளபதியின் கட்டளையின் கீழ் கைது செய்யப்பட்டு, அன்றைய பல முக்கிய அரசியல் செயற்பாட்டாளர்களுடன் இராணுவச் சட்டத்தின் கீழ் சிறையில் அடைக்கப்பட்டார். விடுதலையான உடனேயே அவர் பிரித்தானியா சென்றார், அங்கு அவர் இலங்கையில் நடந்த அநீதிகளுக்கு முடிவுகட்ட பிரச்சாரம் செய்தார், 1915 கலவரங்களை விசாரிக்க அரச ஆணையத்தி நிறுவக் கோரினார். இலங்கை தேசிய காங்கிரஸ் உருவாக்கப்பட்ட போது அவர் இலண்டனில் அதன் பிரதிநிதியாக இருந்து செயற்பட்டார்.  
1919 இல் இலங்கை திரும்பினார், 1923 இல் இலங்கை தேசிய காங்கிரஸ் தலைவரானார். இலங்கை சட்டவாக்கப் பேரவைக்கு கொழும்பு மாவட்டத்தில் இருந்து தெரிவாகி, 1930 இல் பேரவைத் துணைத் தலைவரானார். தலைவராக இலங்கையின் ஆளுநர் இருந்தார்.  
1931 இல் இலங்கை அரசாங்க சபைக்கு களனித் ஹொகுதியில் இருந்து தெரிவாகி உள்ளூராட்சி அமைச்சராக நியமிக்கப்பட்டு, முதலாவது அமைச்சரவைக்கு த்ணைத் தலைவரானார். 1932 இல் இவருக்கு சேர் பட்டம் வழங்கப்பட்டது. 1936 இல் மீண்டும் அரசாங்க சபைக்குத் தெரிவாகி தொடர்ந்து உள்ளூராட்சி அமைச்சராகவும், அமைச்சரவையில் பிரதித் தலைவராகவும் 1942 வரை பதவியில் இருந்தார். இரண்டாம் உலகப் போரின்போது, சப்பானிய விமானத் தாக்குதல்களைத் தொடர்ந்து வெறிச்சோடிய கொழும்புத் துறைமுகத்தில் கப்பல்களில் இருந்து உணவுகளை இறக்க தன்னார்வலர்களை ஏற்பாடு செய்ய அவர் உதவினார்.
# சாவோ தொமே மாங்குயில்

**சாவோ தொமே மாங்குயில்** (*São Tomé oriole*)(*ஓரியோலசு கிராசிரோசுட்ரிசு*) அல்லது **பெரும்-அலகு மாங்குயில்** , ஓரியோலிடே குடும்பத்தில் உள்ள ஒரு பறவை சிற்றினமாகும். இந்த சிற்றினத்திற்கு 1857-ல் கசுதவ் ஹார்ட்லாப் பெயரிட்டார். இது சாவோ டோம் தீவில் மட்டுமே காணப்படும் அகணிய உயிரி.
# லுன் பாவாங் மக்கள்

**லுன் பாவாங் மக்கள்** <small>அல்லது</small> **துருசான் மூருட் மக்கள்** (ஆங்கிலம்: *Lun Bawang*; *Trusan Murut*; *Southern Murut*; மலாய்: *Lun Bawang*; *Lundayeh*; *Murut kolor*; *Murut Sipitang*; சீனம்: 伦巴旺族) என்பவர்கள் தென்கிழக்கு ஆசியாவின் போர்னியோ தீவில் காணப்படும் ஓர் இனக்குழு ஆகும்.  
சபா மாநிலத்தின் (உட்பகுதி பிரிவு); சரவாக் மாநிலத்தின் (லிம்பாங் பிரிவு); வடக்கு கலிமந்தான்; மெந்தாராங் தேசியப் பூங்கா *(Kayan Mentarang National Park);* மற்றும் லோங் பாவான் *(Long Bawan);* புரூணை நாட்டின் தெம்புரோங் மாவட்டம் ஆகிய பகுதிகளில் காணப்படும் ஓர் இனப் பிரிவு மக்களாகும்.
# லுன் பாவாங் மக்கள்

## பொது

மலேசிய மாநிலமான சரவாக்கில், லுன் பாவாங் இனத்தவர் ("மூருட்" எனும் பிரிவின் கீழ்) சரவாக் அரசியலமைப்பால் *(Constitution of Sarawak)* அதிகாரப்பூர்வமாக அங்கீகரிக்கப்பட்டு உள்ளனர். ஓராங் உலு (Orang Ulu) மக்கள் பிரிவின் கீழ் வகைப்படுத்தப்பட்டு உள்ளனர்.  
சபா மாநிலத்திலும்; கலிமந்தானில் உள்ள கிரேயான் உயர்நிலத்திலும் *(Krayan Highland),* இவர்கள் "லுண்டாயே" (*Lundayeh*) அல்லது "லுன் டேயே" (*Lun Daye*) என்று அழைக்கப் படுகின்றனர்.  
புரூணையில், இவர்கள் புரூணையின் 7 பூர்வீக மக்களில் (பழங்குடி மக்கள்) ஒரு பிரிவினராக அடையாளம் காணப்பட்டு உள்ளனர். அங்கு இவர்கள் "மூருட்" என்று அழைக்கப் படுகின்றனர். மற்றும் லின் லோட் *(Lun Lod),* லுன் பா *(Lun Baa),* லுன் தானா லூன் *(Lun Tana Luun)* போன்ற பிற பெயர்களும் உள்ளன.
# லுன் பாவாங் மக்கள்

## சொற்பிறப்பியல்

லுன் பாவாங் என்ற சொல்லுக்கு *நாட்டின் மக்கள்* அல்லது *பூர்வீக மக்கள்* என்று பொருள். *ஆற்றின் கீழ்* அல்லது *கடலுக்கு அருகில் வாழும் மக்கள்* என்றும் பொருள் உண்டு.  
மற்ற பெயர்கள் அவர்களின் நெல் சாகுபடியின் புவியியல் குறிப்பில் இருந்து பெறப் பட்டவை. எடுத்துக்காட்டாக, சதுப்பு நிலங்களில் ஈரமான நெல்லைப் பயிரிடுபவர்களுக்கு லுன் பா *(Lun Baa)* என்று பெயர். உலர் நெல்லைப் பயிரிடுபவர்களுக்கு லுன் தானா லூன் *(Lun Tana' Luun)* என்று பெயர்.  
லுன் பாவாங் மக்கள் தங்களை ஒருபோதும் "மூருட்" என்று அழைத்துக் கொள்வது இல்லை. இருப்பினும் பிரித்தானிய காலனித்துவ காலத்தில், லுன் பாவாங் மக்கள் "மூருட்" என்று அடையாளம் காணப்பட்டனர். மூருட் எனும் பெயர் மூருட் மலை என்ற சொல்லில் இருந்து பெறப்பட்டு இருக்கலாம்.
# செந்தலை பூங்கொத்தி

**செந்தலை பூங்கொத்தி** (*Red-capped flower-pecker*)(*டைகேயம் ஜெல்வின்கியேனம்*) என்பது நியூ கினி மற்றும் அதை ஒட்டிய தீவுகளுக்குள்ளேயே பரவியுள்ள ஒரு சிறிய குருவி சிற்றினமாகும். இது சமீபத்தில் ஆலிவ்-தலைகொண்ட பூங்கொத்தி *டைகேயம் பெக்ரோரேல்* சிற்றினத்திலிருந்து பிரிக்கப்பட்டது.
# செந்தலை பூங்கொத்தி

## அடையாளம்

குட்டையான அலகு மற்றும் வால், சிவப்பு தலை, தொடை மற்றும் ஆணின் மார்பகத்தில் கண்ணுக்குத் தெரியாத சிவப்பு புள்ளியுடன் கூடிய சிறிய பறவை.
# செந்தலை பூங்கொத்தி

## வாழிடம்

இரண்டாம் நிலை வளர்ச்சி மற்றும் சதுப்புநிலங்கள் உட்படக் காடு மற்றும் வனப்பகுதி.
# செந்தலை பூங்கொத்தி

## உணவு

சிறிய பழங்கள், குறிப்பாகப் புல்லுருவி, பூச்சிகள் மற்றும் சிலந்திகள்.
# வரலாற்றில் அறிவியல்

***வரலாற்றில் அறிவியல்*** *(Science in History)* என்பது அறிவியலாளரும் வரலாற்றாசிரியரும் ஆன ஜான் டெசுமாண்டு பெர்னலின் நான்கு தொகுதிகளாக அமைந்த, 1954 இல் வெளியிடப்பட்ட அறிவியல் வரலாற்று நூலாகும். இது தான் வரலாற்றின் நெடுகிலும் நிலவிய அறிவியலும் சமூகமும் பற்றிய இருபுற ஊடாட்ட உறவுகளைச் சுருக்கமாகவும் தெளிவாகவும் விளக்குவதற்கு முயன்ற முதல் நூலாகும். இந்நூல் முதன்முதலாக ஜேம்சு வாட்சு எனும் பெயெர்பெற்ற அறிவியலாளரால் இலண்டனில் வெளியிடப்பட்டது. இந்நுல் 1969 ஆம் ஆண்டிற்குள் மூன்று பதிப்புகளைக் கண்டது. இது 1971 இல் மசாசூசட் தொழில்நுட்ப நிறுவனத்தால் திருத்திய மறுபதிப்பாக வெளியிடப்பட்டதோடு தொடர்ந்து அச்சிடப்பட்டு வருகிறது.  
இந்நூல் இடைக்காலக் கட்டத்தில் கிறித்துவ வரலாறு தட்டைப் புவி எனும் அறிவியலுக்கு முந்தைய தவறான கண்ணோட்டத்துக்கு வந்துவிட்ட தகவலைத் தருகிறது. இதைச் சில புத்தியல் வரலாறியலாளர்கள் மறுத்துள்ளனர்:  
"இடைக்காலத்தில் தட்டைப் புவி, படிகநிலை வான்கோளங்கள் எனும் அறிவியலுக்கு முந்தைய தவறான கண்ணோட்டங்கள் மீண்டன, இக்காட்சி மரப்பொறிப்பு ஒன்றில் செதுக்கப்பட்டுள்ளது. பதினாறாம் நூற்றாண்டு." - *வரலாற்றில் அறிவியல்*, தொகுதி 1, அறிவியலின் எழுச்சி.
# வரலாற்றில் அறிவியல்

## தொகுதிகள்

- தொகுதி 1, *அறிவியலின் எழுச்சி*,
- தொகுதி 2, *அறிவியல், தொழில்நுட்பப் புரட்சி*,
- தொகுதி 3, *நம் கால இயற்கை அறிவியல் புலங்கள்*,
- தொகுதி 4, *சமூக அறிவியல் புலங்கள்: முடிவுரை*,
# விவரிக்கப்படாத உயிரலகு

வல்லுநரின் கூற்றுப்படி, *எக்சோப்ரோசோபா* பேரினத்தைச் சேர்ந்த இந்த ஈ, விவரிக்கப்படாத சிற்றினத்தைச் சேர்ந்தது (செப்டம்பர், 2009 வரை).]]
உயிரியல் வகைப்பாட்டில், **விவரிக்கப்படாத உயிரலகு** என்பது ஒரு உயிரலகு (உதாரணம்: சிற்றினம்) கண்டுபிடிக்கப்பட்டு முறையாக விவரிக்கப்பட்டுப் பெயரிடப்படாததைக் குறிக்கின்றது.
# விவரிக்கப்படாத உயிரலகு

## விளக்கம்

பல்வேறு பெயரிடல் குறியீடுகள் ஒரு புதிய உயிரலகினை சரியான முறையில் விவரித்துப் பெயரிடப்படுவதற்கான தேவைகளைக் குறிப்பிடுகின்றன. இத்தகைய விளக்கம் உயிரியல் வகைப்பாடு வெளியிடப்படும் வரை, உயிரலகிற்கு முறையான அல்லது அதிகாரப்பூர்வ பெயர் இல்லை. இருப்பினும் ஒரு தற்காலிக, முறைசாரா பெயர் பெரும்பாலும் பயன்படுத்தப்படுகிறது. வெளியிடப்பட்ட இருசொல் அறிவியல் பெயர் பல்வேறு காரணங்களுக்காகக் குறியீடுகளின் தேவைகளைப் பூர்த்தி செய்யாமல் போகலாம். எடுத்துக்காட்டாக, உயிரலகு போதுமானதாக விவரிக்கப்படவில்லை என்றால், நீயூடம் (*nudum*) என்று அழைக்கப்படுகிறது. அதிகாரப்பூர்வமற்ற விளக்கங்கள் வெளியிடப்பட்டாலும், ஒரு உயிரலகு நீண்ட காலத்திற்கு "விவரிக்கப்படாமல்" இருக்க முடியும்.  
விவரிக்கப்படாத ஒரு சிற்றினத்தைப் பேரினப் பெயருடன் குறிப்பிடலாம். பேரினப் பெயரினைத் தொடர்ந்து ஆங்கில எழுத்தில் சிற்றினம் என்று பொருள்படும் வகையில் "sp"., எனச் சுருக்கமானது சிற்றினங்கள் மட்டத்தில் அடையாளம் காண முடியாத அளவுக்கு முழுமையற்ற மாதிரிகள் அல்லது படங்களைப் பெயரிடப் பயன்படுத்தப்படுகிறது. சில சந்தர்ப்பங்களில், ஒரு பேரினத்தில் ஒன்றுக்கு மேற்பட்ட விவரிக்கப்படாத சிற்றினங்கள் இருக்கலாம். இச்சூழலில் இவை பெரும்பாலும் எண் அல்லது எழுத்தினால் குறிப்பிடப்படுகின்றன. எடுத்துக்காட்டாக, *பிரிசுடியோபோரசு* என்ற சுறா மீன் பேரினத்தில், சில காலத்திற்கு, நான்கு விவரிக்கப்படாத சிற்றினங்கள் இருந்தன. இவை முறைசாரா முறையில் *பிரிசுடியோபோரசு* சிற்றினம் A, B, C மற்றும் D. என்று பெயரிடப்பட்டன. (பின்னர் 2008-ல், சிற்றினம் A *பிரிசுடியோபோரசு பெரோனியென்சிசு* என்றும் B *பி . டெலிகேட்டசசு* என விவரிக்கப்பட்டது) C அல்லது D சிற்றினங்களுக்கான முறையான விளக்கம் வெளியிடப்பட்டால், அதன் தற்காலிகப் பெயர் சரியான இருசொல் பெயருடன் மாற்றப்படும்.
# விவரிக்கப்படாத உயிரலகு

## பாக்டீரியாவியலில் தற்காலிக பெயர்கள்

பாக்டீரியாவியலில், ஒரு பெயரின் சரியான வெளியீட்டிற்குப் பாக்டீரியா வளர்ப்பின் சேகரிப்பில் பாக்டீரியாவின் படிவு தேவைப்படுகிறது. இதில் சாத்தியமில்லாத சிற்றினங்கள் சரியான இருசொல் பெயரைப் பெற முடியாது. இந்த சிற்றினங்கள் *கேண்டிடேடசு* எனும் நிலைக்கருவிலில் வகைப்படுத்தப்படுகின்றன.
# விவரிக்கப்படாத உயிரலகு

## தாவரவியலில் தற்காலிக பெயர்கள்

ஒரு சிற்றினத்திற்கான தற்காலிகப் பெயர், உலர்தாவரம் அல்லது பிற சேகரிப்பில் உள்ள ஒரு மாதிரியின் எண்ணிக்கை அல்லது வேறு சில பதவிகளைக் கொண்டிருக்கலாம். இது போன்ற ஒரு மாதிரி அடையாளங்காட்டி அல்லது மேற்கோள் குறிகளால் இணைக்கப்பட்ட ஒரு தற்காலிக குறிப்பிட்ட அடைமொழியைத் தொடர்ந்து இது பேரினப் பெயரைக் கொண்டிருக்கலாம். பிந்தைய வழக்கில், ஆசிரியர் மேற்கோள் லத்தீன் வார்த்தையான *இன்எடிடசு (ineditus*) அல்லது இனெட் (ined) மூலம் மாற்றப்படலாம்; "வெளியிடப்படாதது" என்று பொருள். 2013ஆம் ஆண்டு நிலவரப்படி, *பாலிசியாசு* என்ற பூக்கும் தாவரத்தின் பல சிற்றினங்கள் அறிவியல் ஆய்விதழ் கட்டுரைகளில் அத்தகைய பெயரின் கீழ்க் காணப்படுகின்றன. எவ்வாறாயினும், குறிப்பிடப்பட்ட பெயர் வெளியிடப்படாமல் இருக்க வேண்டிய அவசியமில்லை. இது இன்னும் சரியான பெயரால் மாற்றப்படாத ஒரு முறைசாராப் பெயராக இருக்கலாம். எடுத்துக்காட்டாக, "*எண்ட்ரெசியா* (*Endressia*)" (*சென்சு*-*sensu* விப்பின் - Whiffin) என்ற பெயர் 2007-ல் மோனிமியாசி குடும்பத்தில் உள்ள ஒரு சிற்றினத்திற்காக வெளியிடப்பட்டது. ஆனால் இது அபியேசியே (Apiaceae) குடும்பத்தில் உள்ள *எண்ட்ரெசியா ஜெ. கேயின்* பொருத்தமற்ற பல்பொருள் சொல்லாகும். 2010-ல், இது சட்டவிரோதமானது என்று குறிப்பிடப்பட்டது. ஆனால் இன்னும் மேற்கோள் குறிகளுடன் பயன்படுத்தப்படுகிறது. இந்த பெயர் 2018-ல் *பென்ட்ரெசியா* என மாற்றப்பட்டது.
# விவரிக்கப்படாத உயிரலகு

## மேலும் பார்க்கவும்

- உயிரியல் வகைப்பாடு
# தரிக்-இ ஜகான்குசாய்

***தரிக்-இ ஜகான்குசாய்*** என்பது பாரசீக வரலாற்றாளர் அடா மாலிக் சுவய்னி எழுதிய ஒரு வரலாற்றுப் புத்தகம் ஆகும். இந்நூலின் தமிழ் பொருள் "உலகத்தை வென்றவரின் வரலாறு" என்பது ஆகும். இது மங்கோலியர், குலாகு கான், ஈல்கானரசு பாரசீகத்தை வென்றது மற்றும் இசுமாயிலிகளின் வரலாறு ஆகியவற்றைப் பற்றிக் கூறுகிறது. பாரசீக இலக்கியத்தில் ஒரு விலைமதிப்பற்ற நூலாகவும் இது கருதப்படுகிறது.  
சுவய்னியின் தாயகமான ஈரானின் மீதான மங்கோலியப் படையெடுப்பை, அப்படையெடுப்பிலிருந்து தப்பிப் பிழைத்தவர்கள் கண்டவற்றை அடைப்படையாகக் கொண்டு இந்நூல் எழுதப்பட்டது. பட்டுப் பாதையில் இருந்த ஒற்றார், புகாரா மற்றும் சமர்கந்து ஆகிய செல்வச் செழிப்புமிக்க நகரங்களின் மீது 1219ஆம் ஆண்டு செங்கிஸ் கானின் இராணுவங்கள் புயல் வேகத்தில் நடத்திய தாக்குதல்கள் பற்றி இந்நூல் குறிப்பிடுகிறது. இந்நூலை யோவான் ஆன்ட்ரூ பாய்ல் என்கிற ஆங்கிலேயர் 1958ஆம் ஆண்டு "உலகத்தை வென்றவரின் வரலாறு" என்ற தலைப்பில் ஆங்கிலத்திற்கு மொழிபெயர்த்துள்ளார்.
# மங்கோலியர்களின் எழுச்சி: ஐந்து சீன ஆதாரங்கள்

**மங்கோலியர்களின் எழுச்சி: ஐந்து சீன ஆதாரங்கள்** (The Rise of the Mongols: Five Chinese Sources) என்பது ஒரு வரலாற்று நூல் ஆகும். இந்நூலை கிறித்தோபர் அட்வுட் என்கிற அமெரிக்க வரலாற்றாளர் எழுதியுள்ளார். இந்நூல் 2021ஆம் ஆண்டு வெளியிடப்பட்டது. சீனர்களின் பார்வையில் மங்கோலியர்களின் எழுச்சியைப் பற்றி இந்நூல் குறிப்பிடுகிறது. இந்நூலில் குறிப்பிடப்பட்டுள்ள ஐந்து சீன நூல்கள் முறையே,
1. "ஜியான்யான் ஆண்டுகள் முதல், நீதிமன்றம் மற்றும் நாட்டிலிருந்து தொடர்பற்ற குறிப்புகளிலிருந்து எடுக்கப்பட்ட தேர்வுகள், தொகுதி 2" - லீ சின்சுவான்
1. "மங்-தாதர்கள் பற்றிய ஒரு பதிவு" - சாவோ காங்
1. "கறுப்பு தாதர்கள் பற்றிய ஒரு சுருக்கம்" - பெங் தயா மற்றும் சு டிங்
1. "செயலகத்தின் இயக்குநர் மரியாதைக்குரிய எலு அவர்களுக்காக ஆன்ம வழி நடுகல்" - சாங் சிச்சென்
1. "பயணக் குறிப்புகள்" - சாங் தெகுயி  
இதில் மூன்று நூல்கள் தெற்கு சாங் அரசமரபின் தூதுவர்களாலும், இரண்டு நூல்கள் மங்கோலியர்களிடம் பணியாற்றிய வடக்கு சீன அதிகாரிகளாலும் எழுதப்பட்டுள்ளன. இந்நூல்கள் ஆரம்பகால மங்கோலியர்களின் மீது ஒரு மாறுபட்ட பார்வையை நமக்குக் கொடுக்கின்றன. இவை இசுலாமிய மற்றும் கிறித்தவ பயணிகளின் நூல்களில் இருந்து மட்டும் வேறுபடாமல், மங்கோலியர்களின் இரகசிய வரலாற்றில் இருந்தும் வேறுபடுகின்றன.
# சியு சாங் சனின் மேற்கு நோக்கிய பயணங்கள்

சந்தித்தல்.]]
***சியு சாங் சனின் மேற்கு நோக்கிய பயணங்கள்*** (Travels to the West of Qiu Chang Chun) என்பது தாவோயியத் துறவி சியு சுஜியின் மேற்கு நோக்கிய பயணங்கள் பற்றிய குறிப்பு ஆகும். இதை இவரது சீடர் லீ சிச்சாங் எழுதினார். லீ சிச்சாங் தன் ஆசானுடன் பயணித்தார். இந்நூல் இரு பகுதிகளைக் கொண்டுள்ளது. முதல் பகுதி சீனாவின் சான்டோங்கிலிருந்து மேற்கு நோக்கிய பயணம் மற்றும் திரும்பி வந்ததையும் இரண்டாம் பகுதி சியு சுஜி செங்கிஸ் கானிற்கு வழங்கிய அறிவுரைகளையும் கொண்டுள்ளது. செங்கிஸ் கான் சியு சுஜியை ஒரு தங்கப் பட்டிகையைக் கொடுத்து வருமாறு அழைத்தார். 1220ஆம் ஆண்டு தன் பயணத்தைத் தொடங்கிய சியு சுஜி 1222ஆம் ஆண்டு ஆப்கானித்தானின் இந்து குஷ் மலைப் பகுதியில் செங்கிஸ் கானைச் சந்தித்தார். சீனாவில் இருந்து பாரசீகம் சென்று திரும்பிய இவரது பயணம் 1220 முதல் 1224 வரை மூன்று ஆண்டுகள் நடந்தது.
# சியு சாங் சனின் மேற்கு நோக்கிய பயணங்கள்

## மொழிபெயர்ப்புகள்

இப்பயணங்களை முதன் முதலில் உருசிய மொழிக்கு பல்லாடியசு என்ற உருசியத் துறவி 1866இல் மொழிபெயர்த்தார்.  
1888ஆம் ஆண்டு பெய்ஜிங் உருசியத் தூதராகத்தில் பணியாற்றிய எமில் என்ற ஒரு பால்டிக் செருமானிய மருத்துவர் இப்பயணங்களின் ஆங்கில மொழிபெயர்ப்பை வெளியிட்டுள்ளார்.  
இந்நூலை ஆர்தர் வாலேய் என்பவர் 1931ஆம் ஆண்டு "ஒரு இரசவாதியின் பயணங்கள்" என்ற தலைப்பில் ஆங்கிலத்திற்கு மொழிபெயர்த்துள்ளார்.
# அல் கமில் பில் தாரிக்

**அல் கமில் பில் தாரிக்** என்பது இப்னு அல் ஆதிர் எழுதிய ஒரு வரலாற்று நூல் ஆகும். இந்நூலின் பெயரின் பொருள் முழு வரலாறு என்பதாகும். இது 1231ஆம் ஆண்டு எழுதப்பட்டது. இந்நூலின் மூன்றாம் பாகம் அரபியிலிருந்து ஆங்கிலத்திற்கு டி. எஸ். ரிச்சர்ட்சு என்பவரால் 2008ஆம் ஆண்டு "அல்-கமில் ஃபில்-தாரிக்கில் இருந்து சிலுவைப் போர் காலம் பற்றிய இப்னு அல் ஆதிரின் தொகுக்கப்பட்ட நிகழ்வுகள்: பாகம் 3. ஆண்டுகள் 589-629/1193-1231: சலாதினுக்குப் பிந்தைய அயூப்பிடுகள் மற்றும் மங்கோலிய ஆபத்து" என்ற தலைப்பில் மொழிபெயர்க்கப்பட்டுள்ளது. செங்கிஸ் கான் காலத்தில் சிரியாவின் மொசூல் நகரத்தில் இப்னு அல் ஆதிர் வாழ்ந்தார். செங்கிஸ் கான் குவாரசமியாவைத் தாக்கிய நிகழ்வுகள் இதில் இடம்பெற்றுள்ளன.
# சலாலத்தீன் மிங்புர்னுவின் சுயசரிதை

**சலாலத்தீன் மிங்புர்னுவின் சுயசரிதை** என்பது ஒரு வரலாற்று நூல் ஆகும். இது அரபியில் எழுதப்பட்டது. இதை குவாரசமிய இளவரசன் மிங்புர்னுவிடம் பணியாற்றிய நசாவி எழுதினார். இந்நூல் பிரெஞ்சு மொழிக்கு அவுதாசு என்பவரால் 1895ஆம் ஆண்டு மொழிபெயர்க்கப்பட்டுள்ளது. இதில் செங்கிஸ் கான் குவாரசமியாவைத் தாக்கிய நிகழ்வுகள் இடம்பெற்றுள்ளன.
# த. பழூர் சட்டமன்றத் தொகுதி

**த. பழூர் சட்டமன்றத் தொகுதி** (*T. Palur Assembly constituency*) என்பது இந்தியாவின் தென் மாநிலமான தமிழ்நாடு சட்டமன்றத்தில் முன்னாள் தொகுதியாக இருந்தது. இது அரியலூர் மாவட்டத்தில் செயல்பட்ட சட்டமன்றத் தொகுதியாகும். தொகுதி வரையின் போது இது நீக்கப்பட்டது.
# த. பழூர் சட்டமன்றத் தொகுதி

## மெட்ராஸ் மாநிலம்

| 1962 | எசு. இராமசாமி | திமுக |  |
| --- | --- | --- | --- |
| 1957 | டி. கே. சுப்பையா | இதேகா | } |
# தபாகத்-இ நசீரி

**தபாகத்-இ நசீரி** என்பது ஒரு வரலாற்று நூல் ஆகும். இதை மின்ஹஜ்-இ சிராஜ் ஜுஸ்ஜனி என்பவர் 1260ஆம் ஆண்டு பாரசீக மொழியில் எழுதி முடித்தார். இவர் ஆப்கானித்தானின் கோர் நகரத்தில் பிறந்து தில்லியில் வாழ்ந்தார். இவர் இந்நூலை சம்சுத்தீன் இல்த்துத்மிசின் மகனான தில்லி அடிமை வம்சச் சுல்தான் நசீருத்தீன் மகமுது ஷாவிற்காக எழுதினார். இந்நூல் மொத்தம் 23 பாகங்களைக் கொண்டுள்ளது. இந்நூலின் 23ஆம் பாகம் செங்கிஸ் கான் குவாரசமியாவைத் தாக்கிய நிகழ்வுகளைக் குறிப்பிடுகிறது. செங்கிஸ் கானின் உடல் தோற்றத்தை நேரில் கண்டதாகக் கூறி எழுதிய இரண்டு வரலாற்றாளர்களில் இவரும் ஒருவர் ஆவார். அரசமரபுகளின் வரலாறுகளை எழுத இவர் இந்நூலில் பயன்படுத்திய எழுதும் முறை பின்வந்த நூற்றாண்டுகளில் பின்பற்றப்பட்டது. இந்நூலை எச். ஜி. ராவெர்ட்டி என்பவர் ஆங்கில மொழிக்கு 1873ஆம் ஆண்டு "ஆசியாவின் முகமதிய வம்சங்களின் பொதுவான வரலாறு" என்ற தலைப்பில் மொழிபெயர்த்துள்ளார்.
# தபாகத்-இ நசீரி

## பாகம் 23

### முகலாயன் சிங்கிஸ் கானின் எதிர்பாராத கிளர்ச்சி

குவாரசமிய ஷா அலாவுதீனுக்கு சின் அரசமரபை வெல்லும் ஆசை இருந்தது. அடிக்கடி அந்நாட்டைப் பற்றிக் கேட்டுக் கொண்டிருந்தார். அங்கிருந்து வருபவர்களிடமும் அடிக்கடி அந்நாட்டின் எல்லைகளைப் பற்றி விசாரித்தார். அந்நாட்டைப் பற்றி அறிய அவர் சயித் மற்றும் பகாவுதீன் என்ற இருவரை அனுப்பி வைத்தார். சயித் மற்றும் பகாவுதீன் பின்வருமாறு கூறினர், "நாங்கள் தம்கச்சின் எல்லைகளுக்குள் வந்தபோது, தங்கக் கானின் அரசின் அமைவிடத்திற்கு அருகில் குறிப்பிடத்தக்க அளவு தூரத்தில் ஒரு உயரமான வெள்ளை மேடானது கண்களுக்குத் தெரிந்தது. அது இருந்த இடத்திற்குத் தூரம் அதிகமாக இருந்தது. எங்களுக்கும் அந்த உயரமான குன்றுக்கும் இடையில் இரண்டு அல்லது மூன்று பங்கு தூரம் அல்லது அதற்கு அதிகமாகவும் இருக்கலாம். குவாரசமிய ஷாவின் அரசாங்கத்தால் அனுப்பப்பட்ட நாங்கள், அந்த வெள்ளை மேடானது ஒரு பனிக் குன்றாக இருக்கலாம் என்று கருதினோம். எங்களுடன் வந்த வழிகாட்டியிடம் அதைப் பற்றி கேட்டோம். அங்கு இருந்த மக்கள் பின்வருமாறு பதில் கூறினர், "அந்த மேடானது முழுவதுமாக, கொல்லப்பட்ட மனிதர்களின் எலும்புகளால் ஆனது" என்றனர். நாங்கள் ஒரு பங்கு தூரத்தை கடந்தபோது, நிலமானது வளவளப்பாக மனிதக் கொழுப்பால் கருப்பு நிறத்தில் இருந்தது. இன்னும் மூன்று பங்கு தூரத்திற்கு அதே சாலையில் நாங்கள் செல்ல வேண்டியிருந்தது. அதற்குப் பிறகே மீண்டும் சாதாரண தரை தென்பட்டது. தரையில் மிதித்ததன் காரணமாக, எங்களது குழுவில் சிலருக்கு உடல் நலக்குறைவு ஏற்பட்டது. சிலர் இறந்தனர்.  
நாங்கள் திரும்பியபோது, சிங்கிஸ் கான் ஏராளமான அரிய பொருட்கள் மற்றும் பரிசுகளை சுல்தான் முகமது குவாரசமிய ஷாவிடம் கொடுக்குமாறு கொடுத்தனுப்பினார். குவாரசமிய ஷாவிடம் கூறுங்கள்,  
சிங்கிஸ் கான், சுல்தான் முகமது குவாரசமிய ஷாவிற்கு அனுப்பிய விலையுயர்ந்த பொருட்கள் மற்றும் பரிசுப் பொருட்களில், ஒட்டகத்தின் கழுத்து அளவிற்கு பெரியதாக இருந்த சுத்தப் பொற்கட்டி. இதை அவர்கள் சிங்கிஸ் கானுக்குத் தம்கச்சின் மலைப்பகுதியிலிருந்து கொண்டு வந்து கொடுத்திருந்தனர். இதன் காரணமாக அந்தப் பொற்கட்டியை ஒரு வண்டியில் வைத்து எடுத்துச் செல்ல வேண்டிய நிலை ஏற்பட்டது. மேலும் எங்களுடன் சிங்கிஸ் கான் 500 ஒட்டகங்களில் பொன், வெள்ளி, பட்டு, மற்றும் சின் மற்றும் தம்கச்சில் இருந்த அழகான பொருட்கள், மற்றும் அவரது வணிகர்களை அனுப்பி வைத்தார். இதில் பெரும்பாலான ஒட்டகங்கள் தங்கம் மற்றும் வெள்ளியைச் சுமந்து வந்தன. இந்தக் குழுவானது உற்றார் நகரை அடைந்த பொழுது, உற்றார் நகரின் கதிர் கான் நம்பிக்கையற்ற முறையில் நடந்து கொண்டார். பெருமளவிலான தங்கம் மற்றும் வெள்ளி மீது தனக்கு ஏற்பட்ட தகாத பேராசை காரணமாக சுல்தான் முகமது குவாரசமிய ஷாவிடம் அனுமதி பெற்று அந்த மொத்த வணிகர்கள், பயணிகள் மற்றும் சிங்கிஸ் கானின் தூதுவர்களைக் கொன்றார். இவ்வாறாக அவர்களில் ஒருவர் கூட தப்பவில்லை. ஒரே ஒரு ஒட்டகக் காரன் மட்டும் குளித்துக்கொண்டிருந்தான். இந்நிகழ்வு நடைபெற்றுக் கொண்டிருந்த நேரத்தில் அங்கிருந்த புகை போக்கி வழியாக ஏறித் தப்பித்தான். தன்னுடைய உயிரைக் காப்பாற்றிக் கொள்வதற்காகப் பிறகு பாலைவனம் வழியாக சின் மற்றும் தம்கச் பகுதிகளுக்குத் திரும்பி வந்தான்.  
இந்த ஏமாற்று வேலையின் தகவல்களை அவன் சிங்கிஸ் கானிடம் தெரிவித்த போது குவாரசமியப் பேரரசின் அழிவு உறுதி என்று கடவுள் தீர்மானித்தார். சிங்கிஸ் கானின் வணிகர்களுடைய தங்கம் அல்லது வெள்ளியில் சிறிதளவு வைத்திருந்த கருவூலங்களும் கூட அத்தைகைய ஒட்டு மொத்த கருவூலம், அப்பகுதியின் இறையாண்மை மற்றும் நாடுடன் சிங்கிஸ் கான் மற்றும் முகலாயப் படைகளிடம் வீழ்ந்தது.
# தபாகத்-இ நசீரி

## பாகம் 23

### குவாரசமியாவில் நடைபெற்ற நிகழ்வுகளின் வரலாறு

தப்பியோடியவன் [ஒட்டகக் காரன்] சிங்கிஸ் கானின் வணிகர்கள் மற்றும் தூதர்களுக்கு என்ன நடந்தது என்பது குறித்து அவரிடம் கூறிய போது துருக்கிசுத்தான், சின், மற்றும் தம்கச்சில் இருந்த தனது படைகளை ஒன்றிணையுமாறு சிங்கிஸ் கான் ஆணையிட்டார். ஆறு இலட்சம் குதிரைப் படையினர் ஒன்றிணைக்கப்பட்டனர். ஆறு இலட்சம் குதிரைகள் பகதூர்களுக்கு வழங்கப்பட்டன: இவர்கள் ஒரு போர் வீரனை பகதூர் என்று அழைக்கின்றனர். ஒவ்வொரு பத்து குதிரை வீரனுக்கும் மூன்று *துக்லி* (ஆறு மாதமான/பாதி வளர்ந்த) ஆட்டுக் குட்டிகள் கொடுக்கப்பட்டன. அவற்றின் மாமிசத்தை காய வைத்து பதப்படுத்தவும் அவர்களுக்கு ஆணையிடப்பட்டது. இவர்கள் தங்களுடன் ஓர் இரும்பு அண்டா மற்றும் நீரை வைத்துக் கொள்ள ஒரு தோல் பை ஆகிவற்றையும் எடுத்துக் கொண்டனர். இவ்வகையில் படையானது நகர ஆரம்பித்தது.  
சிங்கிஸ் கானின் நிலப்பரப்பின் எல்லையில் அந்நேரத்தில் முகலாயர்கள் இருந்த இடத்தில் இருந்து உற்றாருக்கு மூன்று மாத அணி வகுப்பு தொலைவு இருந்தது. இது முழுவதும் விவசாயமற்ற காட்டுப் பகுதியாக இருந்தது. மூன்று மாத காலத்தில் இந்த அணி வகுப்பை நடத்தவும், இத்தகைய சொற்ப அளவு உணவை வைத்து உயிர் பிழைத்திருக்கவும், *குமிஸ்* மற்றும் இவர்களது குதிரைகளின் பாலை சிறிது சிறிதாகப் பயன்படுத்தவும் இவர்களுக்கு ஆணையிடப்பட்டது. தங்களுக்கு முன்னால் குதிரைக் கூட்டத்தை வைத்து இவர்கள் வந்தனர். இக்குதிரைகளின் என்ணிக்கை எண்ண முடியாத அளவுக்கு ஏராளமாக இருந்தது. பிறகு இவர்கள் குவாரசமிய நிலத்தை நோக்கித் தங்களது முகத்தைத் திருப்பினர். 1220ஆம் ஆண்டின் முடிவில் வன்முறை ஆரம்பித்த உற்றாரின் எல்லையில் இவர்கள் வெளிப்பட்டுத் தோன்றினர். தங்களது பயணத்தால் சோர்வுற்று, கதியற்று இருந்த போதும் சில மாதங்களிலேயே உற்றாரைக் கைப்பற்றும் அளவுக்கு சிங்கிஸ் கான் மற்றூம் முகலாய இராணுவத்தின் இயல்பில் கடவுள் ஆற்றல், நம்பிக்கை, மற்றும் பயமற்ற பண்பை பொத்தித்து வைத்திருந்தார். உற்றார் மக்கள் அனைவரும் வாளால் கொல்லப்படனர். பிறகு அங்கிருந்து புகாராவை நோக்கி அணி வகுத்தனர்.  
அந்நகரத்தின் முன் முகாமிட்டனர். அந்நகரத்தில் 12,000 குதிரைப் படை வீரர்கள் குவாரசமியா பக்கம் இருந்தனர். முகலாயர்கள் முற்றுகையிட ஆரம்பித்தனர். இரு வாரங்களுக்கு உள்ளாகவே இவர்கள் புகாராவைக் கைப்பற்றினர். ஒட்டு மொத்த நகரத்தையும், நூலகங்களையும் எரித்தனர். பிறகு சமர்கந்தை நோக்கித் தங்களது முகத்தைத் திருப்பினர். இயற்கையான பகுதியில் இருந்து வந்து உற்றாரையும், புகாராவையும் கைப்பற்றிய சிங்கிஸ் கானின் இராணுவத்தின் முன் வரிசைப் படைக்குத் தலைமை தாங்கியவன் தமுர்ச்சி என்ற ஒரு துருக்கியன் ஆவான். இவன் பெரும் ஆற்றலைக் கொண்டிருந்தான். இவன் சிங்கிஸ் கானின் குடும்பத்துக்கு சேவையாற்றுவதற்காக நியமிக்கப்பட்டிருந்த ஓர் அதிகாரி ஆவான்.
# இலிம்பாங் வானூர்தி நிலையம்

**இலிம்பாங் வானூர்தி நிலையம்** ; (ஆங்கிலம்: *Limbang Airport*; மலாய்: *Lapangan Terbang Limbang*) என்பது மலேசியா, சரவாக் மாநிலத்தின் இலிம்பாங் பிரிவு, இலிம்பாங் நகரில் உள்ள ஒரு வானூர்தி நிலையம் ஆகும்.  
இந்த வானூர்தி நிலையம் நகர மையத்தில் இருந்து 4.8 கி.மீ. தொலைவில் உள்ளது. 15 ஜூலை 2004-இல் திறக்கப்பட்ட இந்த வானூர்தி நிலையம், ஆண்டுக்கு 250,000 பயணிகளைக் கையாளும் திறன் கொண்டது. போக்கர் 50 *(Fokker 50);* மற்றும் ஏடிஆர் 72-500 *(ATR 72-500)* போன்ற பெரிய ரக வானூர்திகளைக் கையாளக் கூடியது.
# இலிம்பாங் வானூர்தி நிலையம்

## பொது

பழைய இலிம்பாங் வானூர்தி நிலையம் 1963-இல் பிரித்தானிய இராணுவத்தால், இந்தோனேசியா - மலேசியா பிரச்சினை *(Indonesia-Malaysia Confrontation)* ஏற்பட்ட போது கட்டப்பட்டது. லிம்பாங் நகரத்தில் இருந்து சுமார் 3 கி.மீ. தொலைவில் மாஸ் குன்று (ஆங்கிலம்: *Mas Hill*; மலாய்: *Bukit Mas*) எனும் இடத்தில் கட்டப்பட்டது..  
பழைய வானூர்தி நிலையம், பன்னாட்டு குடிசார் வான்பயண அமைப்பின் *(International Civil Aviation Organization)* பாதுகாப்பு தேவைகளைப் பூர்த்தி செய்யவில்லை. பழைய வானூர்தி நிலையம் மலைகளால் சூழப்பட்டது.  
மற்றும் ஓடு பாதையின் இரு புறங்களிலும் மரங்கள் போன்ற உயரமான தாவரங்கள் இருந்தன. இந்த நிலைமை, வானூர்திகளுக்கு அபாயகரமானதாக இருந்தது.
# இலிம்பாங் வானூர்தி நிலையம்

## வரலாறு

1978 ஆம் ஆண்டில், முற்றிலும் புதிய வானூர்தி நிலையத்திற்கு ஒரு புதிய தளத்தைத் தேர்ந்தெடுக்க ஓர் ஆலோசனை நிறுவனம் நியமிக்கப்பட்டது. மேலும் புதிய வானூர்தி நிலையத்தின் அமைப்பைப் பற்றிய ஒரு பெரும் திட்டம் வரையப்பட்டது. போக்கர் எப் 27 வானூர்தி *(Fokker F27);* மற்றும் போயிங் 737 *(Boeing 737)* ஜெட் வானூர்திகளுக்கு இடமளிப்பதே புதிய வானூர்தி நிலையம் அமைப்பதின் தலையாய இலக்காகும்.  
நீண்ட தாமதத்திற்குப் பிறகு, புதிய லிம்பாங் வானூர்தி நிலையத் திட்டம் 2000-ஆம் ஆண்டில் தொடங்கப்பட்டு நான்கு ஆண்டுகளில் முடிக்கப்பட்டது. வானூர்தி நிலையம் அதிகாரப்பூர்வமாக 7 ஏப்ரல் 2004-இல் திறக்கப்பட்டது. மேலும் 15 ஏப்ரல் 2004-இல் முழு பயன்பாட்டுக்கு வந்தது.
# இலிம்பாங் வானூர்தி நிலையம்

## வரலாறு

### புதிய வானூர்தி நிலையம்

புதிய ஓடுபாதை 1500 மீ நீளம் கொண்டது. மற்றும் டி அவாலாந்த் *(de Havilland Canada DHC-6 Twin Otter),* போக்கர் 50 *(Fokker 50),* ஏடிஆர் 72-500 *(ATR 72-500)* வானூர்திகளின் பயன்பாட்டிற்கு ஏற்றது. புதிய வானூர்தி நிலையம் லிம்பாங் நகரின் வடமேற்கே 4.8 கி.மீ. தொலைவில் அமைக்கப் பட்டது.  
தற்போது, மாஸ் விங்ஸ் நிறுவனத்தின் வானூர்திகள் லிம்பாங் நிலையத்தில் தலையாய நிறுவனமாகச் செயல்படுகிறது. இந்த நிலையத்தை முன்பு மலேசியா எயர்லைன்சு; பிளை ஏசியன் எக்ஸ்பிரஸ் *(Fly Asian Express)* ஆகிய வானூர்தி நிறுவனங்கள் பயன்படுத்தி வந்தன.
# இலிம்பாங் வானூர்தி நிலையம்

## வரலாறு

### சேவை

| <small>விமானச் சேவைகள்</small> | சேரும் இடங்கள் |  |
| --- | --- | --- |
| **மாஸ் விங்ஸ்**
(MASwings) | கோத்தா கினபாலு பன்னாட்டு வானூர்தி நிலையம்
கூச்சிங் பன்னாட்டு வானூர்தி நிலையம்
லாவாஸ் வானூர்தி நிலையம்
மிரி வானூர்தி நிலையம் | } |
# நிக்கோபார் கிளி

**நிக்கோபார் கிளி** (*Nicobar parakeet*)(*சிட்டாகுலா கேனிசெப்சசு*-*Psittacula caniceps*), *பிளைத்தின்* கிளி என்றும் அழைக்கப்படுகிறது. இது இந்தியப் பெருங்கடலின் நிக்கோபார் தீவுகளில் மட்டும் காணப்படும் அகணிய உயிரி. **சிட்டாகுலா** பேரினத்தைச் சேர்ந்த ஒரு பெரிய அளவிலான கிளி இதுவாகும். இது 56 முதல் 60 நீளமுடைய இந்த கிளி சுமார் 224 கிராம் எடையுடையது.
# நிக்கோபார் கிளி

## விளக்கம்

நிக்கோபார் கிளி, மஞ்சள் கலந்த சாம்பல் தலை மற்றும் கருப்பு முக அடையாளங்களுடன் பச்சை நிறத்தில் உள்ளது. இது நெற்றியிலிருந்து கண்கள் வரை ஒரு கருப்பு பட்டையுடன் கீழ் தாடையிலிருந்து கழுத்தின் பக்கங்களுக்கு நீட்டிக்கப்படும் ஒரு பரந்த கருப்பு பட்டையினையும் கொண்டுள்ளது. ஆண்களில் மேல் தாடை சிவப்பு மற்றும் பெண்களில் கருப்பு நிறத்துடன், அதே சமயம் கீழ் தாடை இரு பாலினத்திலும் கருப்பு நிறத்துடன் காணப்படும்.  
நிக்கோபார் கிளியானது பன்னாட்டு இயற்கை பாதுகாப்புச் சங்கத்தினால் அச்சுறுத்தலுக்கு அருகில் உள்ள சிற்றினமாகப் பட்டியலிடப்பட்டுள்ளது. இதன் சூழலியல் பற்றி மிகக் குறைவாகவே அறியப்பட்டுள்ளது.
# கணக்குவேலம்பட்டி சமண தீர்த்தங்கரர் சிற்பத்தை, மொட்டையாண்டவராகக் கருதி வழிபாடு

**கணக்குவேலம்பட்டி சமண தீர்த்தங்கரர் சிற்பத்தை மொட்டையாண்டவராக கருதி வழிபாடு** நடக்கும் தலம், தமிழ்நாட்டின் கரூர் மாவட்டம், அரவக்குறிச்சி வட்டம், கணக்குவேலம்பட்டி கிராமத்தில் அமைந்துள்ளது. இது குறித்த செய்திகள் மார்ச் 25, 2018-ஆம் தேதி ஆங்கில நாளிதழ்களில் வெளிவந்தன. இது குறித்து மேலும் ஆய்வு செய்வதற்காக, சமண அறிஞர்கள் மற்றும் மரபுசார் தன்னார்வலர்கள் இடம்பெற்ற குழுவினர் 2018-ஆம் ஆண்டு நவம்பர் மாதத்தில் இந்த கிராமத்திற்கு வந்தனர். இங்குள்ள குன்றின் பாறையில் செதுக்கப்பட்ட புடைப்புச் சிற்பத்தைப் பார்வையிட்ட பின்னர், இச்சிற்பம் சமண சமயத்தின் முதல் தீர்த்தங்கரரான ஆதிநாதர் (விசுபநாதர் / ரிஷபநாதர்) மகன் பாகுபலி என்று அடையாளம் கண்டனர். ஆனால் உள்ளூர் மக்களோ இச்சிற்பத்தை முருகனாகக் கருதி, மொட்டையாண்டவர் என்று பெயரிட்டு வணங்கி வருவதை பார்த்து வியந்தனர்.
# கணக்குவேலம்பட்டி சமண தீர்த்தங்கரர் சிற்பத்தை, மொட்டையாண்டவராகக் கருதி வழிபாடு

## அமைவிடம்

மொட்டையாண்டவர் கோவில் தமிழ்நாட்டின் கரூர் மாவட்டம், அரவக்குறிச்சி வட்டம், கணக்குவேலம்பட்டி குக்கிராமத்தில் அமைந்துள்ளது. புங்கம்பாடி (கிழக்கு) பஞ்சாயத்தில் இடம்பெற்றுள்ள இவ்வூரின் அஞ்சல் குறியீட்டு எண் 639201 ஆகும். இவ்வூர் அரவக்குறிச்சியிலிருந்து 6 கி.மீ. தொலைவிலும், மாவட்டத் தலைநகரான கரூரிலிருந்து 28 கி.மீ. தொலைவிலும், திண்டுக்கல்லிருந்து 56 கி.மீ. தொலைவிலும் அமைந்துள்ளது. இதன் புவியமைவிடம் 10° 46′ 31.3032” N அட்சரேகை 77° 54′ 32.0116” E தீர்க்க ரேகை ஆகும்.
# கணக்குவேலம்பட்டி சமண தீர்த்தங்கரர் சிற்பத்தை, மொட்டையாண்டவராகக் கருதி வழிபாடு

## மொட்டையாண்டவர் வழிபாடு

இந்தப் புடைப்புச் சிற்பத் தொகுதியினை உள்ளூர் மக்கள் தெய்வானை, வள்ளி உடனான முருகன் அல்லது தண்டபாணி என்று தவறாகக் கருதியதால், மொட்டையாண்டவர் என்று பெயர் சூட்டியுள்ளனர். இப்பாறையின் முன் அமைந்துள்ள திடலில் மக்கள் கூடி வழிபாட்டு வருகிறார்கள். பழனியில் நடைபெறும் பங்குனி உத்தரத் திருவிழா போலவே, இங்கும் இந்த விழா ஆண்டுதோறும் நடைபெறுகிறது. மொட்டையாண்டவருக்கு மக்கள் தீர்த்தக்காவடி எடுப்பது இவ்விழாவின் சிறப்பு.
# கணக்குவேலம்பட்டி சமண தீர்த்தங்கரர் சிற்பத்தை, மொட்டையாண்டவராகக் கருதி வழிபாடு

## சமண அறிஞர்கள் மேற்கொண்ட ஆய்வு

இக்கோவில் குறித்தும், வழிபாடுகள் குறித்தும் கடந்த மார்ச் 25, 2018 ஆம் தேதியன்று ஆங்கில செய்தித்தாள்களில் செய்தி வெளியிடப்பட்டது.<ref name="Hindu1"> கடந்த நவம்பர் 2018 இல் சமண அறிஞர்களும் தொல்லியல் ஆர்வலர்களும் அகிம்சை நடைப்பயணமாக இங்கு வந்து ஆய்வு மேற்கொண்டனர். இது இவர்களது 56 ஆம் அகிம்சை நடைப்பயணமாகும். இந்த நடைப்பயணம் மாதந்தோறும், தமிழ்நாட்டின் தொலைதூர கிராமங்களில் புறக்கணிக்கப்பட்ட சமணச் சிற்பங்கள் மற்றும் நினைவுச்சின்னங்களை மீட்டெடுப்பதற்கான மாதாந்திர நடைபயண நிகழ்வாகும்.
# கணக்குவேலம்பட்டி சமண தீர்த்தங்கரர் சிற்பத்தை, மொட்டையாண்டவராகக் கருதி வழிபாடு

## சிற்பத் தொகுதி: பாகுபலி, சாசன தேவதைகள்

சிற்பத்தின் உயரம், தலை, முகம், கண்கள், நீண்ட முடி, ஆகியவற்றின் அடிப்படையில் இது பாகுபலியின் சிற்பம் என்று உறுதிப்படுத்தியதாக சென்னையைச் சேர்ந்த சமண அறிஞர் அஜித்தாசு குறிப்பிட்டுள்ளார். ஆதிநாதரின் இருபுறமும் காணப்படுவது, அவருக்குப் பணிவிடை செய்யும் சாசன தேவதைகள் ஆவர். பாகுபலியின் தலைக்குமேல் காணப்படும் முக்குடையை சமணர்களின் புனிதத்தின் அடையாளமாக எஸ்.இராமச்சந்திரன் கருதுகிறார்.
# கணக்குவேலம்பட்டி சமண தீர்த்தங்கரர் சிற்பத்தை, மொட்டையாண்டவராகக் கருதி வழிபாடு

## சமண அறிஞர்கள் கருத்து

தமிழ்நாட்டின் பல தொலைதூர கிராமங்களில் சமண சிற்பங்களை இந்து கடவுளாகக் கருதி வழிபட்டு வருகிறார்கள். அது போலவே இங்கும் நடந்து வருகிறது என்று இராஜேந்திர பிரசாத் கருதுகிறார். மொட்டையாண்டவர் என்ற பெயரில் பூசைகள் நடந்தாலும், சிற்பங்கள் சிதைந்துள்ளன. சுமார் ஆயிரம் ஆண்டுகள் பழமையான இந்தச் சிற்பங்களுக்கான, இந்து சமய சடங்குகள் மற்றும் வழிபாடு எப்போது தொடங்கியது என்பதற்கான உறுதியான சான்று கிடைக்கவில்லை. இது போல வேறு சில நினைவுச் சின்னங்கள் இப்பகுதியில் இருந்திருக்கலாம். இவை இயற்கை சீற்றங்களால் அழிவுற்றிருக்கலாம் என்றும் இக்குழுவினர் கருந்துகின்றனர். முறையான ஆய்வு மேற்கொண்டால் பல உண்மைகள் வெளிவர வாய்ப்புள்ளது.
# கணக்குவேலம்பட்டி சமண தீர்த்தங்கரர் சிற்பத்தை, மொட்டையாண்டவராகக் கருதி வழிபாடு

## உள்ளூர் மக்கள் கருத்து

அவர்களின் கோரிக்கைகள் எதுவாக இருந்தாலும், எங்களுக்குத் தெய்வம் எங்கள் மொட்டை ஆண்டவர், அவரை நாங்கள் பயபக்தியுடன் வணங்குகிறோம் என்று கிராமத் தலைவர் முத்துராமையா வள்ளல் மற்றும் தன்னார்வலர் சுகுமார்பூமாலை ஆகியோர் தெரிவித்துள்ளனர். பல ஆண்டுகளாக தினசரி பூசைகள் நடத்தப்பட்டு வருகின்றன. இக்கோவில் விழாக்களுக்கு அண்டை கிராமங்களிலிருந்து மக்கள் திரளாகக் கலந்துகொள்கின்றனர் என்று சுகுமார் பூமாலை கூறியுள்ளார்.